Natália pri možnosti ísť do Turecka pomáhať ako dobrovoľníčka nezaváhala a vďaka tomu mohla ísť na šesť mesiacov spoznať kúsok tejto okúzľujúcej krajiny a zažiť nezabudnuteľné zážitky. Článok o Natáli nám otvára okno do jej dobrovoľníckej skúsenosti a ponúka nám pohľad na jej pracovnú náplň, kultúru a vzťahy, ktoré si vytvorila počas pobytu.
Natália si našla svoje miesto v čarovnom tureckom meste Tokat, ktoré síce miestni obyvatelia považujú za malé, no jeho rozloha a počet obyvateľov prevyšuje väčšinu slovenských miest. Toto kúzelné mesto je známe tradičným spôsobom života a dôsledným dodržiavaním náboženských zvykov. Nad mestom sa týči dominantný hrad, v ktorom kedysi väznili aj známeho grófa Draculu. Miestni obyvatelia sú veľmi milí, láskaví a pohostinní ľudia, vždy vítajú návštevníkov s úsmevom na tvári. Aby ste si mohli plne vychutnať autentické chute tureckej kuchyne, mesto Tokat vám ponúka bohatú a pestrú škálu tradičných jedál, ktoré sa vyznačujú unikátnymi kombináciami chutí, vôní a farieb. A práve baklava, spolu s čiernym čajom alebo s lahodnou tureckou kávou z džezvy, bola pre Natáliu neodolateľnou pochúťkou, ktorú si nikdy neodpustila.
Jej hosťujúcou organizáciou bola GBS Tokat Gençlik Merkezi, ktorá sa skladá z centra športu a centra mládeže, ktoré navzájom úzko spolupracujú. Centrum športu ponúka širokú škálu športových aktivít, zatiaľ čo centrum mládeže poskytuje priestory pre štúdium hudobného a výtvarného umenia, anglického jazyka a informačných technológií. V centre mládeže sa nachádza aj veľká spoločenská miestnosť, kde sa organizujú kultúrne večery s tradičnými jedlami, hudbou a tancom. Mladí ľudia sa v tejto atmosfére bavia, diskutujú a tancujú, pričom stojí za zmienku povedať, že vždy bez potreby alkoholu. To je podporené náboženskými zásadami a rešpektom k ich kultúre.
Natália nešla na svoje dobrovoľníctvo s očakávaniami, ale so snahou pomáhať a objavovať nové veci, aby sa mohla nielen priučiť, ale aj osobnostne rásť. V Tokate mala rozmanitú pracovnú náplň, ktorá ju udržiavala v neustálom pohybe a ktorá ju nenechala ani na chvíľu nudiť sa. Okrem organizovania konverzácií na English speaking klube v Centre mládeže, si vytvorila vlastný projekt vyučovania maľby a kresby, do ktorého sa mohol zapojiť ktokoľvek s chuťou tvoriť. Počas jej pôsobenia Tureckom otriaslo obrovské a silné zemetrasenie a počas nasledujúcich dvoch týždňov zhromažďovali v miestnej športovej hale veci, ktoré ďalej putovali na pomoc ľuďom, ktorí boli týmto zemetrasením najviac zasiahnutí. V kancelárii sa venovala bežnej kancelárskej práci a zároveň pracovala na spravovaní sociálnych médií a vedení pohovorov s potenciálnymi dobrovoľníkmi. Okrem toho mala príležitosť zlepšovať sa v turečtine prostredníctvom intenzívneho kurzu, na ktorý chodila každý deň.
Natália si najviac obľúbila pestrosť svojich aktivít a každá z nich ju napĺňala rovnako. Toto dobrovoľnícke obdobie jej prinieslo množstvo neoceniteľných skúseností a zručností. Bola to výzva, ktorá ju posunula v sociokultúrnom ohľade, rozvíjala jej kritické myslenie, toleranciu a empatiu. Spoznala ľudí z rôznych kútov sveta, s ktorými diskutovala o ich životoch a kultúrach, čo rozšírilo jej obzory a posilnilo komunikačné schopnosti. Tieto momenty si užívala najviac. Rozhovormi sa naučila lepšie vyjadrovať svoje myšlienky a týmto aj jej konverzácia v materinskom jazyku je dnes oveľa uvoľnenejšia. Takto si posilnila aj sebavedomie. Často nadväzovala nové priateľstvá, spoznávala úžasných a inšpiratívnych ľudí.
Tým, že mesto Tokat leží v objatí hôr a kopcov, turistika bola častou súčasťou jej programu. Jej cestovateľský duch sa nezastavil len na jednom mieste. Precestovala mnohé nádherné turecké mestá ako Muş, Van, Rize, Trabzon, Kapadokya, Niğde, Ankara, İstanbul, İzmir, Denizli, Pamukkale, Muğla, Fethiye a ďalšie. Každé z týchto miest jej prinieslo nové zážitky a odkrylo jej poklady tureckej kultúry a histórie.
Po skončení dobrovoľníctva Natáliu čakalo emotívne rozlúčenie so svojou druhou rodinou – kolegami a priateľmi, ktorých spoznala a prežila s nimi vzácne chvíle. Najviac sa jej cnie za koordinátorom Hakanom, ktorý ju občas potešil skvelou pikantnou jogurtovou polievkou s ryžou „Yoğurt Çorbası“, a Alexiou, jej kolegyňou a spolubývajúcou, ktorá jej počas pobytu bola ako sestrou. A nielen to, okrem priateľov jej veľmi chýba aj samotné mesto Tokat so svojou atmosférou a úprimnou pohostinnosťou obyvateľov. Natália však odchádzala so srdcom plným nových priateľstiev, ktoré si udržuje aj po návrate domov.
Keď sa Natália vrátila domov, zistila, že toto dobrovoľnícke obdobie ju posunulo v jej osobnom raste a vývoji. Bola to skúsenosť, ktorá ju posilnila a rozšírila jej obzory. Vrelo odporúča dobrovoľníctvo aj iným mladým ľuďom v jej okolí, pretože verí, že táto nezištná forma pomoci a objavovania nových kultúr je cestou k osobnému naplneniu a rozvoju. To všetko ju obohatilo až tak, že sa v súčasnosti nachádza v Grécku opäť ako dobrovoľníčka.
Natáliina dobrovoľnícka skúsenosť bola plná nezabudnuteľných zážitkov, vzťahov a nových poznatkov. Jej príbeh nás inšpiruje a povzbudzuje k tomu, aby sme sa nemuseli obávať vykročiť za prah našej komfortnej zóny a objavovali nové príležitosti, ktoré nám svet ponúka. Stačí len nájsť tú štipku odvahy a vydať sa na podobné dobrodružstvo.